5.4.2023
EL
Επίσημη Εφημερίδα της Ευρωπαϊκής Ένωσης
C 125/475 Πέμπτη 15 Σεπτεμβρίου 2022
ΟΖ. λαμβάνοντας υπόψη ότι πριν από την έγκριση του νέου νόμου δεν προηγήθηκε κανενός είδους δημόσια διαβούλευση, ούτε άμεση διαβούλευση με ΜΚΟ, σε αντίθεση με τη σύσταση που διατύπωσε η Επιτροπή της Βενετίας στη γνωμοδότησή της στις 20 Ιουνίου 2017, σύμφωνα με την οποία η δημόσια διαβούλευση θα πρέπει να περιλαμβάνει, στο μέτρο του δυνατού, όλες τις οργανώσεις της κοινωνίας των πολιτών των οποίων το καθεστώς, η χρηματοδότηση ή οι τομείς λειτουργίας θα επηρεάζονταν από την έναρξη ισχύος της νομοθεσίας· λαμβάνοντας υπόψη ότι, σύμφωνα με τον νέο νόμο, οι οργανισμοί αυτοί μπορούν πλέον να υποβάλλονται σε τακτικούς οικονομικούς ελέγχους από το Κρατικό Ελεγκτικό Συνέδριο· λαμβάνοντας υπόψη ότι οι οργανώσεις της κοινωνίας των πολιτών εκφράζουν την ανησυχία τους ότι το Κρατικό Ελεγκτικό Συνέδριο του οποίου η βασική λειτουργία είναι να παρακολουθεί τη χρήση των δημόσιων πόρων —και όχι των ιδιωτικών δωρεών — θα χρησιμοποιηθεί για την άσκηση μεγαλύτερης πίεσης στις εν λόγω οργανώσεις· λαμβάνοντας υπόψη ότι οι οργανώσεις της κοινωνίας των πολιτών έχουν προειδοποιήσει ότι με τον νέο νόμο για τις ΜΚΟ το κράτος θα παρεμβαίνει στην αυτονομία του συνεταιρίζεσθαι των οργανώσεων που συστήνονται με βάση το δικαίωμα του συνεταιρίζεσθαι και στην ιδιωτική ζωή των πολιτών που υπερασπίζονται το δημόσιο συμφέρον, καθώς και ότι ο νόμος είναι επιζήμιος για την άσκηση της ελευθερίας της έκφρασης και για το δημοκρατικό κοινό ως σύνολο· λαμβάνοντας υπόψη ότι το Κρατικό Ελεγκτικό Συνέδριο ξεκίνησε ελέγχους σε δεκάδες ΜΚΟ στις 17 Μαΐου 2022, ζητώντας τις λογιστικές πολιτικές και τις πολιτικές διαχείρισης ταμειακών διαθεσίμων τους· ΟΗ. λαμβάνοντας υπόψη ότι, στις 23 Ιουλίου 2021, ανακοινώθηκε ότι δεν είχε επιτευχθεί συμφωνία από τα κράτη χορηγούς του Ευρωπαϊκού Οικονομικού Χώρου και τις επιχορηγήσεις της Νορβηγίας — Ισλανδία, Λιχτενστάιν και Νορβηγία — σχετικά με τον διορισμό διαχειριστή κονδυλίων για τη διαχείριση της χρηματοδότησης που αφορά την κοινωνία των πολιτών στην Ουγγαρία· λαμβάνοντας υπόψη ότι, ως εκ τούτου, κανένα πρόγραμμα δεν θα υλοποιηθεί κατά την τρέχουσα περίοδο χρηματοδότησης, με αποτέλεσμα να ακυρωθεί η χρηματοδότηση των 214,6 εκατομμυρίων EUR που είχε προβλεφθεί για την Ουγγαρία· ΟΘ. λαμβάνοντας υπόψη ότι στην κοινή τους γνώμη, της 17ης Δεκεμβρίου 2018, σχετικά με το κεφάλαιο 253 του νόμου XLI της 20ής Ιουλίου 2018 για την τροποποίηση ορισμένων φορολογικών νόμων και άλλων σχετικών νόμων και για την ειδική φορολογία αλλοδαπών, η Επιτροπή της Βενετίας και το Γραφείο Δημοκρατικών Θεσμών και Ανθρωπίνων Δικαιωμάτων του ΟΑΣΕ ανέφεραν ότι ο φόρος 25 % που επιβάλλεται σε χρηματοδοτική υποστήριξη η οποία χορηγείται για δραστηριότητα που αποσκοπεί στην υποστήριξη της μετανάστευσης και εκτελείται στην Ουγγαρία ή σε χρηματοδοτική υποστήριξη η οποία χορηγείται για τις λειτουργίες μιας οργάνωσης που εδρεύει στην Ουγγαρία και δραστηριοποιείται στην υποστήριξη της μετανάστευσης, δεν πληροί την απαίτηση της νομιμότητας και συνιστά αδικαιολόγητη παρέμβαση στα δικαιώματα των θιγόμενων ΜΚΟ τα οποία αφορούν την ελευθερία της έκφρασης και του συνεταιρίζεσθαι· Π.
λαμβάνοντας υπόψη ότι στην έκθεσή της, της 21ης Μαΐου 2019, που ακολούθησε μετά την επίσκεψή της στην Ουγγαρία από τις 4 έως τις 8 Φεβρουαρίου του 2019, η Επίτροπος για τα Ανθρώπινα Δικαιώματα του Συμβουλίου της Ευρώπης τόνισε ότι τα νομοθετικά μέτρα έχουν στιγματίσει και ποινικοποιήσει τις δραστηριότητες της κοινωνίας των πολιτών, οι οποίες θα πρέπει να θεωρούνται απολύτως νόμιμες σε μια δημοκρατική κοινωνία, και ασκούν συνεχή αποτρεπτική επίδραση στις ΜΚΟ, ενώ επισήμανε ότι ορισμένες από τις νομικές διατάξεις είναι εξαιρετικά ασαφής, αυθαίρετες και στην πράξη ανεφάρμοστες·
ΠΑ. λαμβάνοντας υπόψη ότι στην έκθεσή του, της 11ης Μαΐου 2020, μετά από επίσκεψή του στην Ουγγαρία από τις 10 έως τις 17 Ιουλίου 2019, o ειδικός εισηγητής των Ηνωμένων Εθνών για τα ανθρώπινα δικαιώματα των μεταναστών, παρατήρησε ότι οι οργανώσεις της κοινωνίας των πολιτών που εργάζονται για τα δικαιώματα των μεταναστών στην Ουγγαρία αντιμετώπισαν πολλαπλά εμπόδια κατά την εκτέλεση του νόμιμου και σημαντικού έργου τους, ως αποτέλεσμα νομοθετικών τροποποιήσεων, χρηματοοικονομικών περιορισμών και άλλων λειτουργικών και πρακτικών μέτρων τα οποία είχαν ληφθεί από τις σχετικές αρχές· λαμβάνοντας υπόψη ότι ο ειδικός εισηγητής του ΟΗΕ σημείωσε επίσης ότι ορισμένες οργανώσεις της κοινωνίας των πολιτών έχουν υποστεί εκστρατείες δυσφήμισης, ενώ σε ορισμένες περιπτώσεις ακολούθησαν διοικητικές ή ποινικές έρευνες· Το δικαίωμα στην ίση μεταχείριση, συμπεριλαμβανομένων των δικαιωμάτων των ΛΟΑΤΚΙ ατόμων ΠΒ. λαμβάνοντας υπόψη ότι στις 13 Ιουλίου 2022 η Επιτροπή ανέφερε στο σχετικό με την Ουγγαρία κεφάλαιο της έκθεσης του 2022 για το κράτος δικαίου ότι ο Ούγγρος Επίτροπος Θεμελιωδών Δικαιωμάτων έχει αποκτήσει περισσότερες αρμοδιότητες, αλλά η διαπίστευσή του υποβαθμίστηκε ύστερα από ανησυχίες που εκφράστηκαν ως προς την ανεξαρτησία του· λαμβάνοντας υπόψη ότι, στην έκθεση και τις συστάσεις της διαδικτυακής συνόδου της υποεπιτροπής διαπίστευσης που πραγματοποιήθηκε από τις 14 έως τις 25 Μαρτίου 2022, η παγκόσμια συμμαχία των εθνικών φορέων για τα ανθρώπινα δικαιώματα πρότεινε την υποβάθμιση του Επίτροπου Θεμελιωδών Δικαιωμάτων σε Β' τάξη, καθώς η υποεπιτροπή δεν έχει λάβει τις απαραίτητες γραπτές αποδείξεις, ώστε να βεβαιωθεί ότι ο Επίτροπος εφαρμόζει αποτελεσματικά την εντολή του σε σχέση με ευάλωτες ομάδες όπως οι εθνικές μειονότητες, τα ΛΟΑΤΚΙ άτομα, οι υπερασπιστές ανθρώπινων δικαιωμάτων, οι πρόσφυγες και οι μετανάστες, ή σχετικά με σημαντικά ζητήματα ανθρώπινων δικαιωμάτων όπως η πολυφωνία στα μέσα μαζικής επικοινωνίας, ο χώρος της κοινωνίας των πολιτών και η ανεξαρτησία της δικαιοσύνης· λαμβάνοντας υπόψη ότι η υποεπιτροπή εξέφρασε την άποψη ότι ο Επίτροπος ενήργησε κατά τρόπο που υπονομεύει σοβαρά τη συμμόρφωση με τις αρχές των Παρισίων σχετικά με τα κριτήρια των προτύπων για τους εθνικούς οργανισμούς για τα ανθρώπινα δικαιώματα· λαμβάνοντας υπόψη ότι η υποεπιτροπή επισήμανε επίσης ζητήματα συναρτώμενα με τη διαδικασία επιλογής και διορισμού, καθώς και με τις εργασιακές σχέσεις και τη συνεργασία με οργανώσεις της κοινωνίας των πολιτών και υπερασπιστές των ανθρωπίνων δικαιωμάτων·